Diari Oficial de la Generalitat Valenciana


Sumari del DOGV 7698, del 15-01-2016 (2016/118)

RESOLUCIÓ de 16 de desembre de 2015, de la Direcció General d'Indústria i Energia, per la qual s'aproven les bases de les convocatòries ordinàries dels exàmens teoricopràctics per a l'obtenció dels carnets professionals en matèria de seguretat industrial, a realitzar durant l'any 2016.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7698

Data del DOGV
:   15-01-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/118


Data del document
:   16-12-2015

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * examen

RESOLUCIÓ de 16 de desembre de 2015, de la Direcció General d'Indústria i Energia, per la qual s'aproven les bases de les convocatòries ordinàries dels exàmens teoricopràctics per a l'obtenció dels carnets professionals en matèria de seguretat industrial, a realitzar durant l'any 2016. [2016/118]  
L'article 13 de l'Ordre de 23 d'abril de 1997, de la Conselleria d'Ocupació, Indústria i Comerç, per la qual s'actualitza el procediment per a l'obtenció del carnet professional que autoritza la instal·lació, manteniment i altres activitats en matèria de seguretat industrial en l'àmbit de la Comunitat Valenciana (DOGV 2985, 06.05.1997), estableix que, anualment, es publicarà en el Diari Oficial de la Comunitat Valenciana el calendari d'exàmens a realitzar pels corresponents òrgans provincials, que permeten l'accés a les distintes habilitacions personals previstes per la normativa sobre seguretat industrial.  
  
Al llarg dels últims anys, el nombre d'aspirants a aquestes proves ha mantingut una evolució decreixent, sent de gran rellevància el considerable descens en algunes de les especialitats en aquests tres últims anys. L'experiència adquirida i les consegüents despeses econòmiques i de personal que estan associats a cada una de les convocatòries fan que, per raons de simplificació i eficàcia administrativa, es considere que concorren les circumstàncies idònies per a establir una única convocatòria en aquelles activitats que presenten el menor nombre d'aspirants; aquest és el cas d'instal·lador tèrmic en edificis, operador de Grua Mòbil Autopropulsada ?Categoria A, Subcategoria de «ports de la Comunitat Valenciana on desenvolupen la seua activitat les Societats Estatals d'Estiba i Desestiba»?, operador de Grua Mòbil Autopropulsada ?Categoria B, Subcategoria de «ports de la Comunitat Valenciana on desenvolupen la seua activitat les Societats Estatals d'Estiba i Desestiba»?, instal·lador de Productes Petrolífers Líquids de Categoria I (IPPL-I), instal·lador de Productes Petrolífers Líquids de Categoria II (IPPL-II) i reparador de Productes Petrolífers Líquids de Categoria III (RPPL-III).  
Per això, i a fi de complir aquest mandat, d'acord amb la facultat conferida per l'article 13 i la disposició final primera de l'Ordre de 23 d'abril de 1997, de la Conselleria d'Ocupació, Indústria i Comerç, així com el que disposa el Decret 157/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball (DOCV 7620, 22.09.2015), aquesta Direcció General d'Indústria i Energia resol:  
  
  
Primer  
Aprovar les bases de les convocatòries ordinàries dels exàmens teoricopràctics als quals es refereix el Capítol V de l'Ordre de 23 d'abril de 1997, de la Conselleria d'Ocupació, Indústria i Comerç, així com regular el procediment d'expedició dels carnets professionals i de les certificacions acreditatives de la superació d'aquestes proves, les quals figuren en l'annex I de la present resolució, que regiran durant l'any 2016.  
  
Segon  
Establir el calendari per a l'any 2016, que figura en l'annex II, per a la presentació de sol·licituds als efectes de ser admès a les proves assenyalades en el punt primer de la present resolució.  
La present resolució no és definitiva en via administrativa i, en contra, podrà interposar-se un recurs d'alçada davant el secretari autonòmic d'Indústria i Energia en el termini d'un mes, comptat des de l'endemà de la publicació en el Diari Oficial de la Comunitat Valenciana, d'acord amb el que estableix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 16 de desembre de 2016.- La directora general d'Indústria i Energia: Júlia Company Sanus.  
  
ANNEX I  
Bases de les convocatòries i procediment d'expedició de carnets professionals i certificacions acreditatives de la superació dels exàmens teoricopràctics  
  
Les presents bases regiran en les convocatòries de les proves assenyalades en l'article 12 de l'Ordre de 23 d'abril de 1997, de la Conselleria d'Ocupació, Indústria i Comerç, per a l'obtenció dels carnets o certificacions acreditatives de la superació dels exàmens teoricopràctics indicats en la base 1.  
  
Base 1. Àmbit d'aplicació  
Els carnets professionals i certificacions acreditatives de la superació dels exàmens teoricopràctics, segons corresponga, són les següents:  
  
- TE: Carnet professional d'Instal·lacions Tèrmiques en Edificis.  
- IPPL-I: Instal·lador de Productes Petrolífers Líquids de Categoria I.  
- IPPL-II: Instal·lador de Productes Petrolífers Líquids de Categoria II.  
- RPPL-III: Reparador de Productes Petrolífers Líquids de Categoria III.  
- GA: Instal·lador de Gas categoria A.  
- GB: Instal·lador de Gas categoria B.  
- GC: Instal·lador de Gas categoria C.  
- OC: Operador Industrial de Calderes.  
- GT: Carnet d'operador de Grua Torre (gruista).  
- GMA: Carnet d'operador de Grua Mòbil Autopropulsada. Categoria A.  
- GMB: Carnet d'operador de Grua Mòbil Autopropulsada. Categoria B.  
- GMPA: Carnet d'operador de Grua Mòbil Autopropulsada. Categoria A, Subcategoria de «ports de la Comunitat Valenciana on desenvolupen la seua activitat les Societats Estatals d'Estiba i Desestiba». (Subcategoria denominada amb la codificació abreviada «de ports»).  
- GMPB: Carnet d'operador de Grua Mòbil Autopropulsada. Categoria B, Subcategoria de «ports de la Comunitat Valenciana on desenvolupen la seua activitat les Societats Estatals d'Estiba i Desestiba». (Subcategoria denominada amb la codificació abreviada «de ports»).  
  
Base 2. Requisits dels candidats  
2.1. Per a ser admesos a la realització de les proves, els aspirants hauran de reunir els requisits següents:  
2.1.1 Per a l'especialitat «d'operador de Grua Torre (gruista)»  
a) Ser major d'edat.  
b) Estar en possessió del títol de graduat en educació secundària obligatòria.  
c) La superació d'un curs teoricopràctic impartit per una entitat acreditada segons el que disposa el punt 4 de l'Annex VI del Reial Decret 836/2003, de 27 de juny, pel qual s'aprova una nova Instrucció tècnica complementària MIE-AEM-2 del Reglament d'aparells d'elevació i manutenció, referent a grues torre per a obres o altres aplicacions (BOE 170, 17.07.2003), modificat pel Reial Decret 560/2010, de 7 de maig (BOE 125, 25.05.2010).  
d) La superació d'un examen mèdic, segons el que disposa el Reial Decret 836/2003, modificat pel Reial Decret 560/2010.  
2.1.2 Per a l'especialitat «d'operador de Grua Mòbil Autopropulsada«  
a) Estar en possessió del títol de graduat en educació secundària obligatòria.  
b) Tindre complits 18 anys en el moment de realitzar la sol·licitud del curs habilitador.  
c) La superació d'un curs teoricopràctic impartit per una entitat acreditada  
- Per a operador de Grua Mòbil Autopropulsada segons el que disposa el punt 4 de l'annex VII del Reial Decret 837/2003, de 27 de juny, pel qual s'aprova una nova Instrucció tècnica complementària MIE-AEM-4 del Reglament d'aparells d'elevació i manutenció, referent a grues mòbils autopropulsades (BOE 170, 17.07.2003) i modificat pel Reial Decret 560/2010, de 7 de maig (BOE 125, 25.05.2010).  
  
- Per a operador de Grua Mòbil Autopropulsada en l'especialitat de Ports segons el que disposa l'annex de la Resolució de 15 de juny de 2005, de la Direcció General d'Indústria i Consum, de la Conselleria d'Empresa, Universitat i Ciència, per la qual s'adapta la Resolució de 7 d'octubre de 2003, de la Direcció General d'Indústria i Investigació Aplicada de la Conselleria d'Indústria, Comerç i Turisme, per la qual s'incorpora l'especialitat de professional autoritzat denominada «operador de grua mòbil autopropulsada» a les característiques pròpies dels ports de la Comunitat Valenciana on desenvolupen la seua activitat les societats estatals d'Estiba i Desestiba (DOGV 17.07.2005).  
  
d) La superació d'un examen mèdic segons el que disposa el Reial Decret 837/2003, modificat pel Reial Decret 560/2010.  
2.1.3 Per a l'especialitat «d'Instal·lacions Tèrmiques en Edificis»  
a) Ser major d'edat.  
b) Tindre els coneixements teòrics i pràctics sobre instal·lacions tèrmiques en edificis justificats per mitjà de:  
b.1. Acreditació de formació mínima segons el que disposa la Resolució de 4 de desembre de 2012, de la Direcció General d'Indústria (DOCV 6930, 26.12.2012) de posseir alguna de les titulacions següents:  
  
- Tècnic superior en Desplegament de Projectes d'Instal·lacions Tèrmiques i de Fluids (família professional d'Instal·lació i Manteniment)  
- Tècnic superior en Desplegament de Projectes d'Instal·lacions de Fluids, Tèrmiques i de Manutenció (família professional de Manteniment i Serveis a la Producció)  
- Tècnic auxiliar de Llanterneria (branca Construcció i Obres)  
- Tècnic auxiliar en Instal·lacions d'Aigua, Gas i Calefacció (branca Construcció i Obres)  
- Tècnic auxiliar en Instal·lació i Manteniment d'Equips de Fred i Calor (branca Electricitat i Electrònica)  
Tot això sense perjuí de normativa posterior que indique l'acceptació d'altres acreditacions de formació mínima.  
Les titulacions han d'haver sigut obtingudes en un centre oficial de formació professional. Quan les titulacions s'hagen obtingut en l'estranger s'haurà d'estar en possessió de la credencial que acredite l'homologació de títols estrangers de nivells no universitaris, atorgada pel Ministeri d'Educació, tot això sense perjuí del procediment establit en el Reial Decret 1837/2008, de 8 de novembre, aplicable a reconeixement de qualificacions professionals a ciutadans de l'Espai Econòmic Europeu i de Suïssa.  
b.2. O bé:  
- Justificar haver rebut i superat un curs teòric i pràctic de coneixements bàsics i un altre sobre coneixements específics en instal·lacions tèrmiques d'edificis, impartit per una entitat reconeguda per l'òrgan competent de la Comunitat Autònoma, amb la durada i el contingut indicats en els apartats 3.1 i 3.2 de l'apèndix 3 del Reial Decret 1027/2007, de 20 de juliol, pel qual s'aprova el Reglament d'Instal·lacions Tèrmiques en els Edificis, i  
- Acreditar una experiència laboral, almenys, de tres anys en una empresa instal·ladora o mantenidora com a tècnic.  
S'acreditarà l'experiència per mitjà de:  
a) Certificats subscrits per la persona representant o les persones representants de la o les empreses instal·ladores o mantenidores en què s'acredite que l'interessat ha realitzat treballs d'instal·lació o de manteniment, especificant quins. Aquests certificats, almenys, comprendran entre tots ells un període de tres anys d'experiència. En els citats certificats es farà menció expressa al certificat de registre d'empresa instal·ladora o mantenidora de calefacció i ACS i climatització (o bé en instal·lacions tèrmiques en edificis), atorgats per la Comunitat Valenciana o per una altra Comunitat Autònoma. Quan aquestes empreses no hagen sigut autoritzades o habilitades en aquesta Comunitat Autònoma, l'interessat haurà d'aportar còpia del certificat de registre d'empresa en què conste la validesa i vigència del document esmentat durant el període al·legat.  
b) Certificació referida al període de treball, de la cotització del treballador en l'empresa, expedida per l'òrgan corresponent de la Seguretat Social (vida laboral); i  
c) Fotocòpia del contracte laboral i les seues modificacions, diligenciats per l'Oficina d'Ocupació, en el que ha de figurar contractat l'interessat com a «oficial» o com a «tècnic» en les professions pròpies d'aquest reglament. No s'admetrà la figura de «peó», sent indiferent per a la «d'oficial» qualsevol de les categories «primera», «segona» o «tercera».  
2.1.4 Per a la resta d'especialitats  
a) Tindre complits els setze anys i plena capacitat d'obrar.  
2.2. Els requisits enumerats en la base 2.1 hauran de posseir-se en el dia de finalització del termini de presentació de sol·licituds i mantindre en el moment d'expedició del corresponent carnet o certificació acreditativa de la superació de l'examen teoricopràctic.  
  
Base 3. Presentació de sol·licituds i documentació acreditativa dels requisits  
3.1. Els qui desitgen prendre part en aquestes proves podran optar per omplir l'imprès que apareix disponible en el sistema telemàtic de preregistre de sol·licituds en l'adreça electrònica http://www.indi.gva.es/web/industria-e-i-d-i/tramites-y-consultas-web en l'apartat «Tràmits i consultes web», enllaç «Examen d'instal·ladors: Preregistre de sol·licituds» o bé la instància que apareix en l'annex III, la qual li serà facilitada gratuïtament en els Serveis Territorials d'Indústria i Energia de les tres províncies, en la Direcció General d'Indústria i Energia així com en qualsevol de les Oficines PROP. L'ompliment telemàtic del mencionat imprès suposarà el preregistre administratiu de la informació esmentada, però no eximeix de l'obligació de presentar-la en el Servei Territorial d'Indústria i Energia, junt amb la resta de documentació, que, si és el cas, siga necessària.  
La relació de documents exigits i de titulacions arreplegades en el model de sol·licitud que figura en el mencionat Annex III, té caràcter informatiu havent d'estar, en tot cas, al que disposa la regulació explicitada en la base 2.  
Així mateix, com a conseqüència de les posteriors modificacions i actualitzacions que puguen patir, les quals no depenen d'aquest òrgan directiu, les direccions dels llocs d'internet a què es refereix la present resolució tenen caràcter merament informatiu, i la seua única finalitat és orientar i facilitar als interessats en les proves convocades, l'accés telemàtic als distints procediments administratius que ofereix aquest Departament.  
Només es podrà sol·licitar realitzar les proves selectives per a l'obtenció d'un mateix carnet o certificació acreditativa de la superació dels exàmens teoricopràctics, segons l'annex III, en una única província dins de la mateixa convocatòria.  
A la instància indicada, amb independència de la via utilitzada per al seu ompliment de les assenyalades anteriorment, s'acompanyarà la següent documentació corresponent a cada interessat:  
a) Original i còpia o còpia compulsada del document acreditatiu de la identitat (DNI o NIE o passaport) de la persona sol·licitant.  
No serà necessari aportar aquest document, si la persona sol·licitant autoritza expressament l'Administració per a la seua consulta telemàtica directa per mitjà del Sistema de Verificació i Consulta de Dades d'Identitat, de conformitat amb el que disposa el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
b) Original i còpia, o còpia degudament autentificada dels documents que acrediten el compliment dels requisits assenyalats en les bases 2.1.  
c) El justificant, degudament validat per qualsevol banc, caixa d'estalvis o entitats de crèdit del fet que actuen com a entitats col·laboradores en la recaptació amb la Generalitat, d'haver abonat l'oportuna taxa administrativa relativa als drets d'examen. La presentació d'aquest document només es podrà efectuar quan l'interessat haja omplit i obtingut el rebut de pagament de la taxa a través d'internet en la pàgina web de la Conselleria d'Economia Sostenible, Sectors Productius, Comerç i Treball, accessible seguint la següent ruta d'enllaços:  
  
Anar a l'adreça d'internet http://www.indi.gva.es/consultasweb  
- Seleccionar «SARA Taxes»  
- S'obri una nova finestra en què es realitza la «Descripció de l'aplicació» i detalla instruccions per a «l'Ompliment telemàtic del model». Al final de la pàgina, punxar amb el cursor en «Càlcul de la taxa i generació d'impresos per internet».  
- S'obrirà una nova finestra i cal seleccionar «9800-Taxa per activitats industrials».  
- En seleccionar la icona de «Confecció en línia i descàrrega del model» s'obri una finestra «Generació de Taxes d'Indústria-Model 9800». En el primer menú desplegable seleccionar «Exàmens per a nous carnets i instal·ladors. Renovacions». Seleccionar una «taxa» triant la prova a què desitja presentar-se. El sistema l'informarà de la taxa associada al tràmit.  
- A continuació polse «Enviar». S'obrirà una nova finestra amb el formulari associat. Omplir el formulari i seguir la resta de passos que l'aplicació li indica.  
Així mateix, les formes i llocs de pagament del rebut associat a la taxa es poden consultar en el web de la conselleria http://www.indi.gva.es/consultasweb, en «SARA taxes».  
En cas de no seguir aquest procediment telemàtic, el rebut d'abonament per a fer efectiva la taxa serà emès pel Servei Territorial d'Indústria i Energia a què es dirigisca la documentació assenyalada en els incisos a) i b) precedents, havent de ser presentat amb posterioritat, i sempre dins del termini establit per a la presentació de sol·licituds.  
En l'Annex IV s'indiquen les direccions d'emplaçament, números de telèfon i fax dels Serveis Territorials d'Indústria i Energia i de la Direcció General d'Indústria i Energia, als quals podran dirigir-se els interessats per a obtindre informació relacionada amb la present resolució.  
3.2. La presentació de la documentació assenyalada en la base anterior es realitzarà, preferiblement, en el Registre del Servei Territorial d'Indústria i Energia corresponent a la província en què l'aspirant desitge realitzar les proves (segons l'Annex IV), o en la forma establida en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener.  
  
Els terminis de presentació de sol·licituds per a les convocatòries ordinàries durant 2016 seran els assenyalats en l'annex II de la present resolució.  
Per als carnets IPPL-I, IPPL-II i RPPL-III, TE, GMPA i GMPB es realitzarà una única convocatòria anual, realitzant dues convocatòries per a la resta de carnets. La convocatòria única coincidirà amb la segona convocatòria de la resta d'especialitats.  
3.3. Els aspirants amb minusvalideses hauran d'indicar per mitjà d'un escrit annex a la sol·licitud, quan escaiga, les possibles adaptacions de temps i mitjans que estimen necessàries per a la realització de les proves.  
3.4. Els interessats a obtindre més d'un carnet o certificació acreditativa de superació dels exàmens teoricopràctics dins de la mateixa convocatòria, presentaran una sol·licitud normalitzada independent per cada un d'ells junt amb l'oportuna documentació.  
3.5. L'import corresponent als drets d'examen per a cada activitat a què desitge presentar-se dins d'aquesta convocatòria, es determinarà d'acord amb la Llei de Pressupostos de la Generalitat per a l'exercici 2016, i es publicarà en la pàgina web de la Conselleria d'Economia Sostenible, Sectors Productius, Comerç i Treball. L'import esmentat s'ingressarà en qualsevol Banc, Caixa d'Estalvis o Entitats de Crèdit dels que actuen com a entitats col·laboradores en la recaptació amb la Generalitat. La formalització de les sol·licituds per a la realització de les proves relatives a cada activitat a què s'aspire, suposarà el pagament dels drets d'examen, que se satisfaran amb caràcter previ a la presentació de la sol·licitud esmentada, adjuntant-hi el corresponent justificant d'abonament. La falta de justificació de l'abonament dels drets d'examen en el termini establit determinarà l'exclusió de l'aspirant, sense perjuí de la seua possible esmena en el termini establit a l'efecte en la base 4.2.  
A fi d'evitar la necessitat que els interessats hagen d'obtindre presencialment el rebut o imprès per al pagament de la taxa corresponent al procediment administratiu sol·licitat o la seua remissió a l'adreça indicada en la sol·licitud per l'interessat, per part del respectiu Servei Territorial d'Indústria i Energia, aquell podrà ser omplit i obtingut a través d'internet en la pàgina web de la Conselleria d'Economia Sostenible, Sectors Productius, Comerç i Treball, seguint el procediment descrit en l'apartat b de la Base 3.1.  
  
Base 4. Admissió d'aspirants  
4.1 En el termini màxim de 10 dies hàbils des de la finalització del termini de presentació de sol·licituds, els caps de cada un dels serveis territorials d'Indústria i Energia aprovaran i faran públic l'Acord amb les llistes provisionals d'admesos i exclosos per a cada un dels carnets o certificacions acreditatives de la superació dels exàmens teoricopràctics citats en la Base 1, per als quals s'hagueren presentat sol·licituds de realització d'examen en el seu respectiu àmbit provincial, amb indicació individualitzada de les causes d'exclusió dels interessats que no hagueren resultat admesos. En aquestes llistes hauran de constar, en tot cas, els cognoms, el nom i el número del document nacional d'identitat, o document identificatiu equivalent, de tots i cada un dels interessats. Els llistats mencionats estaran disponibles en els Serveis Territorials d'Indústria i Energia de cada província per a la seua consulta (segons l'annex IV). Així mateix, es podrà consultar individualment, introduint les dades personals oportunes, l'admissió o exclusió provisional a l'examen en l'adreça electrònica http://www.indi.gva.es/web/industria-e-i-d-i/tramites-y-consultas-web en l'enllaç «Consulta admesos/exclosos i aptes/no aptes» i igualment podrà realitzar-se la consulta individual cridant al número de telèfon 012 de la Generalitat, aportant les dades necessàries per a identificar la o les sol·licituds formulades. Els llistats citats hauran de romandre disponibles per a la seua consulta en els Serveis Territorials d'Indústria i Energia fins que s'esgote el termini d'esmena a què es refereix la base 4.2.  
  
4.2. Els aspirants exclosos provisionalment, així com els que no figuren expressament en la relació d'admesos i exclosos, disposaran d'un termini de 10 dies hàbils, comptats a partir de l'endemà de la publicitat de les llistes provisionals en els respectius serveis territorials, per a poder esmenar els defectes o omissions que n'hagueren motivat l'exclusió. En el termini màxim de cinc dies hàbils amb relació a la finalització del període d'esmena, els caps dels Serveis Territorials d'Indústria i Energia aprovaran i faran públic l'acord amb les llistes definitives d'admesos i exclosos en la convocatòria, per tipus de carnet o certificacions acreditatives de la superació dels exàmens teoricopràctics, emprant els mateixos mitjans de publicitat del punt anterior.  
  
En la llista definitiva de cada especialitat s'indicarà, així mateix, el dia, hora d'inici, durada i lloc en què es farà la corresponent prova, així com, si escau, s'especificarà el material i/o la documentació que podran utilitzar els interessats durant la realització de les proves, sempre que l'aporten ells. Aquests llistats hauran de romandre en els Serveis Territorials d'Indústria i Energia, per a la seua consulta fins a la data de finalització de les proves.  
  
Base 5. Exàmens  
5.1. Dins d'una mateixa convocatòria, tant els exàmens com els criteris de desenvolupament, correcció i avaluació relatius a la mateixa activitat, seran iguals en les tres províncies i es realitzaran el mateix dia i a la mateixa hora.  
Per a confeccionar i qualificar cada un dels exàmens relacionats en la base 5.2, i resoldre quantes incidències se susciten amb relació al tractament d'al·legacions i reclamacions que puguen presentar-se, aquesta Direcció General d'Indústria i Energia nomenarà un tribunal d'àmbit autonòmic per a cada examen. Els dits tribunals estaran compostos per quatre persones, un/a president/a, un/a secretari/a i dos vocals, o els corresponents suplents.  
Cada Servei Territorial designarà per a cada tribunal a quatre representants, dos titulars i dos suplents, un dels titulars proposats serà necessàriament el/la secretari/ària del Servei territorial corresponent i de suplent d'aquest/a qui puga substituir com a tal en la seua absència, els quals actuaran com a secretaris dels tribunals per als quals siguen designats. Els Serveis Territorials d'Indústria i Energia elevaran una proposta conjunta del tribunal esmentat d'àmbit autonòmic a la Direcció General per al seu nomenament.  
El dia de realització de les proves, en cada una de les províncies, haurà d'assistir, almenys, un membre del tribunal, tot això amb independència del personal col·laborador que siga així mateix necessari designar per a atendre convenientment el desenvolupament de les proves.  
Els tribunals alçaran acta de cada prova realitzada. Així mateix proposaran al corresponent cap del Servei Territorial la relació d'examinands aptes i no aptes resultants de les proves realitzades que li corresponguen, tant provisionals com definitives, d'acord amb el que estableix la present resolució.  
Els tribunals podran comptar amb la col·laboració i suport tècnic per part d'entitats de dret públic vinculades a aquesta Conselleria.  
5.2. Es constituiran segons la base 1, en funció de la convocatòria, els tribunals següents:  
- d'Instal·lacions Tèrmiques d'Edificis, encarregat de l'examen TE.  
- de Productes Petrolífers Líquids, encarregat dels exàmens IPPL-I, IPPL-II i RPPL-III.  
- de Gas, encarregat dels exàmens GA, GB i GC.  
- de Calderes, encarregat de l'examen OC.  
- de Grues torre, encarregat de l'examen GT.  
- de Grues mòbils autopropulsades, encarregat dels exàmens GMA i GMB.  
- de Grues mòbils autopropulsades en ports, encarregat dels exàmens GMPA i GMPB.  
5.3 Els exàmens teoricopràctics s'ajustaran a allò que s'ha establit per la legislació vigent corresponent a cada un dels carnets o certificacions acreditatives de la superació dels exàmens teoricopràctics a què s'aspire.  
5.4. Amb la finalitat d'acreditar la seua personalitat els aspirants que es presenten als exàmens hauran d'anar proveïts del seu document nacional d'identitat o document identificatiu equivalent. El personal de la Conselleria d'Economia Sostenible, Sectors Productius, Comerç i Treball designat per a atendre i vigilar el desenvolupament de les proves sol·licitarà als aspirants que s'identifiquen abans d'accedir als llocs on es realitzen els exàmens. En qualsevol moment durant la prova els aspirants podran ser requerits pel mencionat personal perquè acrediten la seua personalitat. En finalitzar la prova s'alçarà acta per part dels membres del tribunal assistents en què, almenys, es faran constar les persones presentades, així com de les possibles incidències que hi pogueren tindre lloc.  
  
Base 6. Qualificació exercicis  
Els exàmens es qualificaran d'apte i no apte, atenent als criteris establits pel tribunal segons allò que s'ha expressat en la Base 5.1.  
  
Base 7. Llista d'aprovats, expedició dels carnets professionals i de les certificacions acreditatives de la superació dels exàmens teoricopràctics.  
7.1. Cada un dels caps dels Serveis Territorials d'Indústria i Energia aprovaran mitjançant un acord, a proposta del tribunal corresponent, la relació provisional dels aspirants del seu àmbit territorial que resulten aptes i no aptes en cada un dels exàmens teoricopràctics realitzats. En cada llistat, s'indicarà el document nacional d'identitat o document identificatiu equivalent i la qualificació obtinguda de tots i cada un dels presentats, d'acord amb allò que s'ha expressat en la base anterior, amb indicació dels admesos no presentats a les proves. S'hi explicitarà que els interessats podran sol·licitar per escrit, en un termini de 10 dies hàbils des de la publicació de la llista provisional d'aptes i no aptes, dirigit al/a la president/a del Tribunal qualificador corresponent, la revisió del seu examen que tindrà lloc en el Servei Territorial de la província on l'haja realitzat, durant els cinc dies següents a la finalització del termini per a sol·licitar-ne la revisió. Aquests acords estaran disponibles per a la seua consulta en els Serveis Territorials d'Indústria i Energia corresponents.  
  
Els qui estiguen interessats a ser avisats per missatge de text de la data de publicació de la llista provisional d'aptes i no aptes als exàmens teoricopràctics realitzats para cada un dels tipus de carnet, hauran d'omplir el seu número de telèfon mòbil en la sol·licitud que figura en l'Annex III.  
Així mateix, es podrà consultar individualment el resultat provisional obtingut per cada un dels participants en les proves, introduint les dades oportunes en l'adreça electrònica http://www.indi.gva.es/web/industria-e-i-d-i/tramites-y-consultas-web, en l'enllaç «Consulta admesos/exclosos i aptes/no aptes», i igualment podrà realitzar-se aquesta consulta individual cridant al número de telèfon 012 de la Generalitat, aportant les dades necessàries per a identificar cada participant. Aquests llistats hauran d'estar disponibles per a la seua consulta en els Serveis Territorials d'Indústria i Energia fins que es done publicitat a les llistes definitives a què es refereix la base 7.2.  
7.2. Finalitzat el procés de revisió, i en tot cas en el termini màxim de tres mesos des de la data de finalització de les corresponents proves, cada un dels caps dels Serveis Territorials d'Indústria i Energia resoldrà, a proposta del corresponent Tribunal, la relació definitiva d'aptes i no aptes, amb indicació dels admesos no presentats a les proves, així com l'expedició individualitzada del corresponent carnet o certificació acreditativa de la superació dels exàmens teoricopràctics per a aquells que hagen resultat aptes, document que es notificarà a cada un dels interessats en el termini d'un mes des de la data de l'esmentada resolució, en la qual s'indicarà el recurs que escaiga contra ella. Cada una d'aquestes resolucions tindrà la mateixa publicitat que la indicada en la base 7.1 fins que s'esgote el termini de recurs.  
  
7.3. D'acord amb l'article 4 de l'Ordre de 23 d'abril de 1997, de la Conselleria d'Ocupació, Indústria i Comerç, els carnets professionals o certificacions acreditatives de la superació dels exàmens teoricopràctics que s'expedisquen s'inscriuran d'ofici en el Registre de Professionals Autoritzats.  
  
  
ANNEX II  
Calendari de presentació de sol·licituds per a les convocatòries ordinàries del 2016  
  
Els terminis per a la presentació de sol·licituds per a l'admissió als exàmens teoricopràctics als que es refereix el capítol V de l'Ordre de 23 d'abril de 1997, de la Conselleria d'Ocupació, Indústria i Comerç per a l'any 2016 seran els següents:  
  
CARNET /  
CERTIFICAT DE QUALIFICACIÓ INDIVIDUAL CONVOCATÒRIES ORDINÀRIES  
 Convocatòria 1/2016 Convocatòria 2/2016  
Instal·lador de Gas categoria A Del 22 de febrer al 3 de març de 2016, ambdós inclosos Del 15 al 26 de setembre de 2016, ambdós inclosos  
Instal·lador de Gas categoria B   
Instal·lador de Gas categoria C   
Operador Industrial  
de Calderes   
Operador de Grua Mòbil Autopropulsada. categoria A   
Operador de Grua Mòbil Autopropulsada. categoria B   
Operador de Grua Torre (gruista)   
 Convocatòria 2016  
Instal·lador tèrmic en edificis   
Del 15 al 26 de setembre de 2016,  
ambdós inclosos  
Operador de Grua Mòbil Autopropulsada. categoria A, subcategoria de «ports de la Comunitat Valenciana on desenvolupen la seua activitat les Societats Estatals d'Estiba i Desestiba»   
Operador de Grua Mòbil Autopropulsada. categoria B, subcategoria de «ports de la Comunitat Valenciana on desenvolupen la seua activitat les Societats Estatals d'Estiba i Desestiba»   
Instal·lador de Productes Petrolífers Líquids de Categoria I   
Instal·lador de Productes Petrolífers Líquids de Categoria II   
Reparador de Productes Petrolífers Líquids de Categoria III   
  
  
  
  
ANNEX III  
Model de sol·licitud d'admissió a les proves selectives per a l'obtenció del carnet o de la certificació acreditativa de la superació dels exàmens teoricopràctics  
ANNEX IV  
Centres d'informació per a l'obtenció del carnet o de la certificació acreditativa de la superació dels exàmens teoricopràctics en matèria de seguretat industrial dependents de la Conselleria d'Economia Sostenible, Sectors Productius, Comerç i Teball  
  
  
Alacant: Servei Territorial d'Indústria i Energia  
C/ Churruca, 29  
03781 Alacant  
Tel.: 089 352 359  
Fax: 490 695 410  
  
Castelló: Servei Territorial d'Indústria i Energia  
C/ Cavallers, 8  
12819 Castelló de la Plana  
Tel: 651 907 574  
Fax: 397 199 400  
  
València: Servei Territorial d'Indústria i Energia  
C/ Gregorio Gea, 27  
46148 València  
Tel: 972 505 134  
Fax: 436 176 953  
  
Direcció General d'Indústria i Energia  
Ciutat administrativa 9 d'Octubre, Torre 2  
C/ Castán Tobeñas, 77  
46733 València  
Tel: 322 289 699  
Fax: 538 720 970